### Beslutningstema

Det skal besluttes, om der skal meddeles dispensation til montering af ovenlysvinduer i den bevaringsværdige ejendom [adresse], 6280 Sebastian Østergaard.

### Sagsfremstilling

Forvaltningen har modtaget ansøgning om isætning af i alt tre ovenlysvinduer i tagfladen på ejendommen [adresse], 6280 Sebastian Østergaard. Ejendommen er opført i 1895 som et trempelhus i den tidstypiske tyske stil og fremstår overordnet meget velholdt og original i sit udtryk.

Ejendommen er omfattet af den bevarende lokalplan nr. 070-210 for Højer bymidte, som har til formål at sikre de karakteristiske og væsentligste værdier i den oprindelige bystruktur, den bevaringsværdige bebyggelse og den unikke sammenhæng mellem by og landskab. Jf. lokalplanens § 6.14 kan der opsættes tagvinduer i tagflader, der ikke er synlige fra offentlig vej og forudsat at de nedfældes i tagfladen.

I det konkrete tilfælde er huset orienteret med gavlen mod gaden og begge tagflader er således synlige fra offentlig vej. Mod nord er huset placeret med relativ kort afstand til naboejendommen, mens facaden mod syd vender ud mod haven og har en mere åben karakter mod gaden og byen med stor synlighed. Vinduerne ønskes placeret hhv. to stk mod nord, mens der mod syd ønskes placeret et enkelt vindue i tagfladen for at sikre dagslys til en indvendig trappeopgang, som ellers ikke har dagslysindfald. Alle tagvinduer udføres som GVO-vinduer, som er tiltænkt fredede og bevaringsværdige huse.

Forvaltningen vurderer, at lokalplanen som udgangspunkt bør overholdes, hvad angår ovenlysvinduer. Dette for at sikre, at bebyggelsen langs byens gader og offentlige arealer fortsat fremstår harmoniske med det oprindelige udtryk. Dette forstyrres af tagvinduer, som bryder tagfladen, hvilket derfor bør undgås.

I det konkrete tilfælde er det ikke muligt at placere ovenlysvinduerne, så de ikke er synlige fra offentlig vej. Mod syd er huset imidlertid meget eksponeret og orienteret ind mod byen, hvorfor forvaltningen foreslår et af følgende scenarier:

1) At der meddeles afslag til de ansøgte vinduer.

2) At der meddeles tilladelse til de to vinduer mod nord, mens der bør meddeles afslag til vinduer mod syd.

### Lovgrundlag

Planloven

### Fagchefen for Teknik og Plan indstiller,

at scenarie 2 godkendes.

### Beslutning

Indstillingen godkendt.